Source: http://www.staiconectat.ro/fost-membru-csm-despre-refuzul-presedintelui-de-a-numi-cei-doi-ministri-justificarea-tine-de-constatarea-de-catre-ccr-a-interimatului-functiei/
Timestamp: 2019-01-18 16:32:31+00:00
Document Index: 8504964

Matched Legal Cases: ['CCR ', 'CSM ', 'CCR ', 'CSM ', 'CCR ', 'CCR ', 'CCR ']

Fost membru CSM, despre refuzul preşedintelui de a numi cei doi miniştri: Justificarea ţine de constatarea de către CCR a interimatului funcţiei - Stai Conectat - Cele mai noi stiri
Posted By: staistai 31 decembrie 2018
Fostul membru CSM Adrian Toni Neacşu arată, printr-un mesaj pe Facebook, că refuzul preşedintelui de a numi cei doi miniştri la Dezvoltare şi Transporturi echivalează cu imposibilitatea temporară de a-şi exercita funcţia, drept pentru care CCR este îndrituită să constate interimatul funcţiei.„Refuzul deliberat al Preşedintelui de a-şi îndeplini obligaţiile constituţionale echivalează cu o imposibilitate temporară, din motive subiective, de exercitare a funcţiei, ceea ce justifică constatarea de către Curtea Constituţională a interimatului funcţiei, potrivit art. 98 alin 1 din Constituţie. Decizia interimatului este una juridică şi constituţională, nu politică, obligatorie, dacă se constată existenţa întreruperii în activitatea Preşedintelui României, iar nu facultativă. Nu este o suspendare a Preşedintelui, nu are drept urmare un referendum şi durează doar cât timp preşedintele refuză să-şi îndeplinească atribuţiile”, a scris pe Facebook fostul membru CSM Adrian Toni Neacşu, în prezent avocat.
Acesta a indrodus în mesajul său, un paragraf dintr-o decizie a Curţii Constituţionale din Republica Moldova (din octombrie 2017), care arată: „Curtea Constituţională a reţinut că inacţiunea instituţiei prezidenţiale, prin neexercitarea atribuţiilor fie pentru motive obiective, fie pentru motive subiective, prin refuzul deliberat de a exercita atribuţiile, are consecinţe identice, adică blocarea altor instituţii. Aşadar, Curtea a statuat că în cazul refuzului deliberat al Preşedintelui de a-şi exercita atribuţiile consecinţele sunt identice cu cele ce survin în cazul imposibilităţii exercitării atribuţiilor pentru motive obiective, astfel, soluţionarea acestor situaţii trebuie să fie identică, adică instituirea interimatului”.
Într-o postare anterioară, tot pe Facebook, Toni Neacşu a subliniat că preşedintele se află în grevă prezidenţială: „Preşedintele Johannis se află de ceva vreme în grevă prezidenţială nedeclarată. Refuză să-şi îndeplinească obligaţiile constituţionale, motivând nevoia de reflecţie şi de analiză prelungită”.
Premierul Viorica Dăncilă a anunţat, vineri, că preşedintele Klaus Iohannis a anunţat-o că nu va da curs numirilor celor două propuneri de la Dezvoltare şi Transporturi, chiar dacă CCR a stabilit că există un conflict de natură juridică şi trebuie emise decretele de constatare a vacantării celor 2 funcţii. CCR a decis, pe 19 decembrie, cu privire la admiterea conflictului juridic între Guvern şi Preşedinţie că şeful statului Klaus Iohannis este obligat „să emită de îndată decretele de constatare a vacantării celor două funcţii de ministru” şi să răspundă motivat legat de numirile noilor miniştri.
Be the first to comment on "Fost membru CSM, despre refuzul preşedintelui de a numi cei doi miniştri: Justificarea ţine de constatarea de către CCR a interimatului funcţiei"